**Vejen var lang – om de kvinder, der banede den** Kolding Klinik september 2016

Tale af Birgitte Possing

**2:** Vejen var lang. Ingenting er kommet af sig selv. Heller ikke kvinders rettigheder. De første danske kvindebevægelser i 1800-tallet kæmpede vores formødre for arbejde, uddannelse og erhverv; I de næste for stemme- og valgret + fred i verden; i mellemkrigstiden stod kampen for frit moderskab, pladser i videnskab, erhverv, medier og politik på kvindernes dagsorden, mens retten til fri abort, seksualitet og til at bestemme over egen krop først blev vundet i 1970’erne. Alle kampe for privilegier og indflydelse tager tid. De må tilkæmpes igen og igen.

**3:** Det er privilegeret at stå her som Koldingbarn og datter af forældre, der indpodede deres døtre, at unge kvinders ret til uddannelse skulle tages ligeså alvorligt som sønners. Så vi ku forsørge os selv, - og måske ligefrem vælge en karriere. Men dog er det stadig ikke er givet, at kvinders valg af karriere lykkes, især ikke i Danmark. Ikke på grund af kvinders mangel på talent, men på grund af de barrierer, vi møder undervejs, ikke mindst i DK. Hvor kvinder i de lande, vi sammenligner os med, har 30 – 40 % af alle professoraterne, udgør kvinder i Danmark kun ca. 18 % af alle professorer, mindre end 1/5 (!), af alle professorer. På trods af at de kvindelige kandidater på alle felter kommer ud med det højeste karaktergennemsnit fra universiteterne. Hænger det sammen? Nej. Heller ikke på andre områder ser det godt ud: Ser vi bort fra de undtagelser, der bekræfter reglen, har kvinder overalt i Danmark stadig kun knap en femtedel af de indflydelsesrige poster i erhverv, videnskab, politik, kultur, kunst og medier. Kvinder sidder kun på 1/5 af magten.

**4:** Da jeg voksede op i 1950’erne her i Kolding, anede jeg ikke, hvor usædvanligt det var, at mine forældre pressede på. Vidste ikke, at det meste var startet præcis 100 år før, i 1850’erne, af unge kvinder, der stort set uddannede sig selv. For de VILLE være med. Heller ikke, hvor stor en kamp, min egen mor og mormor selv havde ført for at få en uddannelse, begge som sygeplejerske. Eller hvordan den modstand, de mødte, var helt forskellig. Min mor blev sygeplejerske, mødte min far, blev gift, fik 4 børn og holdt op med at arbejde, selv om hun helst ville fortsætte. Fordi han syntes det. **5:** Min mormor blev sygeplejerske, fik arbejde på Rigshospitalet, mødte min morfar, blev tvunget væk fra arbejdet, fordi det ved lov var forbudt gifte kvinder at arbejde. Men hun startede sit eget sygeplejebureau – og arbejdede, mens hun passede sine to børn. Og fik opbakning fra morfar. Den ene blev tvunget ud af arbejdsmarkedet ved lov, den anden af tradition – eller social pænhed; men for kun ti år siden fik jeg af én af min mors gamle veninder at vide, at hun som fhv. sygeplejerske sammen med læge Lise Juhl (!) havde planer at udvikle klinikken, så snart min bror var flyttet hjemmefra. De nåede det aldrig, fordi min mor døde inden. Men alene dét, at de havde haft planerne glædede mig så meget.

**6:** Kvinders vej til uddannelse, frihed og demokrati har været lang. Den er gået frem. Og sommetider tilbage igen. Og den er slet ikke færdig. ”Damer der holder foredrag og går på talerstol, kan jeg ikke for min død fordrage”. Sådan skrev Emma Gad, den kendte Takt-og-Tone forfatter i 1891. Fire år efter vendte hun på en tallerken: Hun havde været med i ”Kvindernes Udstilling” i København, der – som på verdensudstillingen i Chicago to år tidligere - viste, hvor langt kvinderne var nået inden for uddannelse, arbejde og kunst. Udstillingen var en succes, og Emma Gad sagde bagefter: ”Kvinderne vil efterhånden blive opdragne til at ville noget og kunne noget, der skaber dem en Livsopgave i økonomisk Uafhængighed”. Hun havde fået en øjenåbner. Og brugte siden sin indsigt og sit satiriske skrivetalent til at få kvinder til at vove et øje.

Men hun var hverken den første eller den mest radikale. Det er bevægende at følge, hvordan kampen for fuldt borgerskab og ligestilling i Danmark har bølget frem og tilbage og stået på i mere end halvandet hundrede år. Vejen var lang, som den film, vi skal se om lidt, viser. Og den blev kun banet, fordi kvinder selv, engagerede kvinder med mod, selvtillid og viljesstyrke puffede på, tog teten i debatter og bevægelser og rankede ryggen, selv når de blev mødt af modstand og latterliggørelse. **7.** Forfatteren, lærerinden, officersdatteren Matilde Fibiger, der så sine forældre bliv skilt, skrev som den første i 1851 i *12 Breve fra Clara Raphael* om sit inderlige ønske om, at kvinder fik adgang til uddannelse. Hun blev hængt ud i pressen og portrætteret i satiretegninger med pibe, herrebenklæder og –hat. Og næsen i sky. Og løftet bagfra ned fra talerstolen til folkemødet på Rønnebæksholm den 23. juli 1852 – af en ellers dannet godsjer, selvom hun var på talerlisten som den første danske kvinde, sat på af selve Grundtvig og hans hustru Marie Toft. Og selv om hun ikke engang havde krævet ligestilling. Men hun blev udelukket fra det gode selskab, levede siden i fattigdom og døde ensom. Det er kun 155 år siden. Demokrati er ingen naturlig størrelse, men noget der bliver til hver dag. Også i dag og lang tid fremover. Det kommer ikke af sig selv.

**8.** Det *kom* ikke af sig selv – hvor Matilde Fibiger og enkelte andre lærerinder som Pauline Worm og Athalia Schwartz skrev til offentligheden og besteg talerstole, gjorde Natalie Zahle noget andet. Hun udnyttede de kræfter, der var i gang i samfundet om, hvad man skulle stille op med de overflødige unge kvinder, som ingen kunne forsørge. To strømninger kæmpede om magten over kvinderne: På den ene side den *æstetiske* (”Quinder bør være som Choret i den græske Tragedie, det milde, besindige, ledende, forsonende Princip og ikke som dem, der bringe mere Uro i det Urolige” (JLH) og Grundtvig: ”Den moderlige Pige … vor inderlig hengivne Dannekvinde, som underlægge sig Mandens til al god Ordens Haandhævelse nødvendige Herredømme over Kvinden”. På den anden side den *nyttebetonede:*  ”Man taler om den os af naturen anviste Plads, hvorpaa vi skulle blive staaende; men den stakkels Natur faar skyld for meget, som den slet ikke kan gøre for” (PW, AS, MF). Natalie Zahle mente begge dele:

**9 - 15:** Hun fiskede i rørt vande, lagde en dobbeltstrategi, og løftede med den en meget stor del af landets døtre ud af de dilemmaer de var endt i: Piger og kvinder skulle have begge dele, både moderlighed og viden, både kundskaber og åndelig dannelse. Hun startede en lillebitte privatskole på privat initiativ med 25 elever, fik tidens bedste lærere til at undervise fagligt, underviste dem til gengæld i pædagogik og lavede skolen til et hjem (=Pestalozzi & Frøbel), - og i løbet af 10 år havde hun landets største skole: Den kom til at danne mønster for enhedsskolen (1903) og herfra blev de første pionerer af hunkøn inden for politik, erhverv, uddannelse, medier og videnskab uddannet. Lis Jacobsen (1925): ”den førende Stilling, Kvinder har haft i hele sidste Halvdel af 19. Aarhundrede (…) skyldtes ikke noget samlet Fremstød for Kvinder, men en enkelt Kvindes *Genialitet*. Det var Natalie Zahle, der reformerede Pigeundervisningen, ja, man kan vist sige revolutionerede den (skønt dette Ord ikke falder i Traad med den kloge Varsomhed, hvormed hun gik frem)”: Det var dem, der havde kundskabstørst, havde presset på og kunne blive studenter og få adgang til universitetet fra 1875. De var seje, modige og havde mødt masser af modstand:

**16:** En af de få, der fik studentereksamen på eget initiativ, var Nielsine Nielsen, Danmarks første kvindelige mediciner og læge, som søgte om at blive student allerede i 1874 med støtte fra den nationalliberale læge og politiker C E Fenger. Nielsine Nielsens ansøgning førte til, at der året efter ved Kgl. Anordning blev givet kvinder ret til at indstille sig til studentereksamen. NN fik den i 1877, blev optaget på universitetet, hvorfra hun fik embedseksamen i 1885. Tog til Schweiz og England på studierejse, kom hjem til København og etablerede privat praksis få måneder efter veninden Marie Gleerup. Kvindesagsaktiv og i 1906 udnævnt til kommunal venerolog ved behandling af kønssygdomme.

**17:** Anna Hude, derimod, var Zahle-elev. Hun flyttede fra Roskilde til København, da hun led af ”umættelig kundskabstørst. Hun gav privatundervisning som lærerinde som levevej og startede i 1877 med at læse til studentereksamen, først hos Trier, så hos Zahle. 1879: Voldtaget af familielægen Leerbeck hos den morbror, som hun boede hos. Forsøgte selvmord af skam, siden fortalte hun om voldtægten, forsøgte at skyde lægen Leerbeck på gaden, - han blev fængslet, hvor han hængte sig. Stor skandale i København, men Hude fik mild dom og læste med hjælp fra N Zahle de 5 måneder i fængslet og blev student i 1882. Efter den dramatiske ungdom, som hun ”med sjælsstyrke” stod igennem, blev hun Danmarks første kvindelige historiker og første kvinde som dr.phil. i historie. Ansat på Rigsarkivet. Hudes og Nielsens generation **18:** var blandt de første i Europa. I 1875 kun 4 europæiske lande, der havde åbnet universiteterne for kvinder: Schweiz (1840), Frankrig (1868), Holland (1871), Sverige (1870) – og Belgien også i 1875. I Norge 1882. Men ingen af disse første universiteter havde åbnet dørene uden, at en eller flere kvinder selv havde presset på – og eventuelt fået støtte af fremsynede mænd i deres omgangskreds.

**19:** Nielsine Nielsen og Anna Hude var ud af den generation af kvinder, der kæmpede stemme- og valgret igennem i 1915. Fejringen af 100-året for 1915-grundloven er derfor et af de største år i Danmarks historie. Ægte folkedemokrati trådte nu i kraft efter årtiers, ja faktisk efter 2 generationer kvinders og fattiges kamp for borger-, stemme- og valgret til Rigsdagen. 1915-grundloven anerkendte endelig deres stemmer. Et flertal af landets borgere fik indflydelse på lovgivning gennem valgret og valgbarhed. Og ret til at stå på en talerstol, hvis de ville. Der gik lang tid, inden alle tog den. Men adgangen fik de dog.

Så Danmark fik ***ikke*** sin første demokratiske grundlov i 1849, hvis nogen tror det. Den afskaffede godt nok enevælden, men gav kun stemme- og valgret til mænd over 30 år, med formue. Det var kun 14% af hele Danmarks befolkning. Altså under en femtedel. Men flertallet af befolkningen, nemlig fruentimmer, folkehold, fattiglemmer, forbrydere og fjolser, fik *ingen* indflydelse på det samfund, de levede i, arbejdede for og var borgere i. Det fik de i 1915: Alle kvinder og mænd over 25 år. Danmark blev et demokrati – 22 år efter New Zealand, 9 år efter Finland og 2 år efter Norge. Som det femte vestlige land i verden nærmede DK sig parlamentarisk demokrati og inkluderede de fleste borgergrupper i det.

**20:** Det blev fejret med manér på Grundlovsdagen den 5. juni. I hele landet og især i hovedstaden. Arbejderklassens mænd og kvinder samledes i Fælledparken med øl, hornmusik, larm og Socialdemokratiet i spidsen for at fejre fabriksarbejderes, håndværkeres, ufaglærtes og tjenestepigers adgang til statsmagten. Men det vakte for en gangs skyld ikke opsigt. Myndighedernes og mediernes opmærksomhed var rettet mod et enormt optog af kvinder - 20.000 - som muntert strømmede gennem byens gader til Amalienborg. Hele pressen, også den internationale stimlede sammen om toget.

**20:** Satiretegninger havde på forhånd latterliggjort den store demonstration. Politiet tvivlede på kvindernes evne til at gå i optog, for ”de havde jo aldrig været soldater”, sagde man. Hvordan skulle det gå, hvis man slap kvinder løs på gaderne, spurgte bekymrede reportere og avisredaktører? D’herrer gjorde dog regning uden vært: **21:** 250 toptrænede kvinder med grønne armbind fra Københavns Kvindelige Gymnastikforening optrådte som ordensmarskaller. De var både billetsælgere, samaritter og dirigenter af de uoverskueligt mange kvinder, der fem ad gangen spadserede fremad i velordnede rækker. Ordensmarskallerne styrede blidt og myndigt rundt med rød-hvidt-sløjfe-omvundne stave, – og nogle af dem bar kurve med sukker og kamferdråber. Hvis nogen skulle få brug for det. Politiet og andre skeptiske herrer måtte æde deres ironi i sig. Kvinderne havde slet ikke reageret på latterliggørelsen. De gik bare. Adgangstegnet, en lille rød-hvid broche, der var lavet i 10.000 eksemplarer og kunne købes på forhånd, blev revet væk, resten af deltagerne måtte gå uden.

**22:** Det store Valgretsoptog var på forhånd stramt koreograferet og hvilede på den idé, at deltagerne var alt, musik og rekvisitter var overflødige. Budskabet - den politiske kønsrevolution - skulle fejres rent og i en enkel komposition: **23:** Fanevagten – den barhovedede ungdom iført hvide kjoler, var med fanebæreren Sif Obel i spidsen parat til at løfte den feministiske arv ind i fremtiden: Dét, at de gik uden hat, med rank ryg og egen fane var et usædvanligt symbol på den frihed, de var indstillet på at tage sig fremover. Ingen, heller ikke børn og unge, gik på gaden uden hat i 1915. **24:** Efter fanevagten kom den kvindesaglige elite af modne damer med hattene værdigt på plads, klar til foretræde for konge og regering. Endelig kom alt folket – de nye medborgere, der arm i arm gik i utallige rækker i kvindetoget, omkranset af mænd, der muntert og måbende fulgte med fra sidelinjen:

Tusindevis af kvinder fra flere end 36 organisationer, der repræsenterede små 100.000 aktive kvinder i hele landet, deltog, og stemningen var intens allerede under opløbet, hvor man samledes på Grønningen. Den internationale presse skrev: ”Den ene overfyldte Sporvogn efter den anden svingede ned ad Bredgade, men Ladningen bestod af lutter Kvinder. Ikke én Mand for hver fem Hundrede Kvinder”. Berlingske skrev: ”ingen, der så den uoverskuelige mængde af danske kvinder, som i taktfast gang række efter række, drog ind på Slotspladsen for at tage deres rettigheder i besiddelse, vil nogensinde glemme det”. Politiken skrev om fanebæreren: **25:** ”Om selve Danmarksfiguren var steget fra sin Sokkel for at marchere i Spidsen, kunne hun ikke virke mere udpræget dansk og lys end Frk. Obel, der fik sig en strålende skønhedssucces. Hvis vi levede i Amerika, ville frk. Obel i dag til morgen kunne vade gennem dynger af ægteskabstilbud”. Men hun havde andre planer: Hun var cand.phil. og i gang med sprogstudier.

**26:** Hun var sammen med sin generations kvinder i gang med at konsolidere Danmarks første og anden kvindebevægelse.

På Amalienborg afleverede de ledende kvindesagsdamer en fælles adresse til kong Christian den 10. I spidsen for dem så man **27:** formand for Danske Kvinders Nationalråd, 58-årige Henni Forchhammer, der senere skulle få sig en glorværdig karriere i diplomatiet. Fulgt af **28:** formand for Dansk Kvindesamfund og alderspræsidenten den 78-årige Jutta Bojsen-Møller, der blev kaldt ’yngst af sind’ og var kendt for at kunne forlige de mange stridende synspunkter i de mangfoldige stemmeretsbevægelser. **29:** Forfatteren og den tidligere formand for Dansk Kvindesamfund og Kvindelig Fremskridtsforening Matilde Bajer, hvis køns-solidariske mand, Venstrepolitikeren Frederik Bajer, i mange år havde talt kvindernes sag på Rigsdagen. **30:** Med var også forfatteren og redaktøren af *Kvinden & Samfundet* Gyrithe Lemche, der havde taget sin uddannelse på N Zahles skole, som flere af de andre pionérer. **30:** Overraskende og klædt som diakonisse kom også adelsfrøkenen Isabelle Brockenhuus-Løwenhielm, der havde forladt aristokratiet til fordel for at hjælpe fattige børn og kvinder til arbejde og uddannelse på de dertil oprettede arbejdsstuer. Hun var praktisk og socialt anlagt og havde grundlagt Skt. Lukasstiftelsen i 1900. Sådan stod 20.000 kvinder fra mange sociale lag tæt sammen den 5. juni 1915. Der var adels- og borgerkvinder, embedsmands-, købmands-, håndværker- og bondedøtre, - der var filantroperne, der kendte alt til fattigdom og sociale reformer, -fredsforkæmperne, - telefonistinderne, - gymnastik- og idrætskvinderne, - hus- og jordemødrene, - danserinderne, lærerinderne og akademikerne, de kirkelige, de jødiske, afholdskvinderne og diakonisserne. Og sygeplejerskerne.

**32:** De fleste af de kvinder, der ville forsørge sig selv, tog kortere uddannelser som min mormor Helga, der uddannede sig som sygeplejerske; nogle få andre uddannede sig akademisk som læger, humanister eller teologer. De var en del af de nye ungdomskulturer, - deres liv var fyldt med dilemmaer: de gik i kirke, og de drak øl. De ville lære nyt, arbejde og styre deres egne liv, - men ville også være mødre. De var åbne for tidsånden med opbrud, nye idéer, litteratur, teknologier og videnskaber; men også angst for krig og spændinger mellem stormagterne. De var bekymrede og nærede dog store forventninger til fremtiden. Stadig flere unge kvinder tog uddannelse og bestemte selv. Indtil de løb ind i dilemmaerne, når de blev gift. Som min mormor, der måtte opgive sit arbejde på Rigshospitalet, da hun skulle giftes. Loven først ændret i 1920’erne. Men som forfatterinden Virginia Woolf, der i 1928 formulerede behovet for ’a room of her own´ med egne penge og værelse, løste hun og de andre kvinder i hendes generation dilemmaet ved iværksætteri. Nogle med systuer, andre med bureau’er for hjemmesygeplejersker. Her kunne de passe arbejdet og familien på én og samme gang. Kvinder banede deres egen vej.

Dobbeltarbejdet var blevet både frihed og forpligtelse for mange kvinder. Til 1915-borgerretten hørte dilemmaerne. Mange kvinder ønskede *selv* at fastholde ansvaret og pligterne i familien, også selv om de uddannede sig.  **33:** Én af dem var Lis Jacobsen, Danmark første kvindelige dr.phil. i nordisk filologi og mor til to børn, som hun oven i købet blev alene med. Hun stod selv splittet – og holdt i 1911 et foredrag i Dansk Kvindesamfund, hvor hun argumenterede for, at kvinder skulle vælge mellem moderskab og arbejde: Var man mor, skulle man kvitte karriere og lønarbejde. I 1925 havde hun skiftet mening og skrev selv om det i bogen om *Kvindelige Akademikere*, at hun nu blev nødt til at komme med ”et korrektiv”: ”Dette Korrektiv gaar ud paa, at man hverken kan eller bør vælge. Den Livsharmoni, jeg dengang attraaede, er nok et Fantom (….) Livet er en Kamp mellem disse kræfter (….) Vil man Livet, maa man tage Livskampen.” Og det gjorde mange kvinder – selv om tiderne også skiftede i dét spørgsmål:

I 1930’erne var mange, både kvinder og mænd, imod kvinders erhvervsarbejde. Selv i arbejderfamilierne var det en æressag at få råd til, at kvinderne syede, lappede, vaskede, skurede og holdt børnene rene og sovsen varm, til mændene kom hjem: Hvis de havde arbejde. Der var stor arbejdsløshed, og husholdningsforeningerne var tidens største kvindebevægelse. På den anden side ville kvinder nu bestemme over deres egen krop med prævention og udfoldelser. På linje med mænd. Det var ikke tilfældigt, at gymnastik- og idrætsforeningerne i mellemkrigstiden organiserede næsten lige så mange kvinder som husholdningsforeningerne. **34:** Arbejderkvindernes Oplysningsforbund, forfatteren Thit Jensen og lægen Johanne H. Leunbach kæmpede for adgang til fri abort (frivilligt moderskab), som stadig var forbudt.

Dén kendsgerning, at arbejdsdelingen i familien stadig var traditionel, var grund til, at tiden fra 1920 - 1945 var præget af politisk stagnation for kvinder på tinge: 2-3 % af de valgte var kvinder. Efter folketingsvalget under krigen, i 1943, tabte de halvdelen til kun 1 % af mandaterne! Dét fik til gengæld en blandet landhandel af to håndfulde kvinder fra gårdmands-, akademiker-, embedsmands- og arbejderhjem, op af stolene: Nu skulle kvinderne ha’ hænderne op af suppegryder og stoppekurve! **35:** De startede *Folkevirke*, en ny kvindebevægelse med teologen, moderen og professorfruen Bodil Koch i spidsen. De ville oplyse og mobilisere. Kvinderne skulle vide mere om samfund, økonomi, politik og folkestyre, så de vovede at bruge deres erfaringer politisk og tage del i demokratiet. Under og efter besættelsestiden. Bodil Koch satte familien i ”støbeskeen” og i ”syrebad” og opfordrede alle til at fordele de huslige pligter blandt børn, mand og kone, så mor og hustru kunne komme ud. ”Jeg holder løsdrift på mine køer og min kone, så kommer de alle glade hjem om aftenen”, som en gårdmand sagde. Det lykkedes. På halvandet år fik de tusindevis af kvinder fra husmands- og arbejderhjem, gårde og købstæder, by og land med. Fra Gedser til Skagen og Præstø til Tønder lavede de studiekredse, rejste rundt, agiterede og skabte overskrifter i alle landets aviser: ”En ny Kvindebevægelse, der vil gøre Kvinder politisk vågne og aktive”, ”Kvinderejsning til Folkestyrets Gavn” med ”Professorinde Hal Koch i Spidsen”. Fem år senere var hun socialdemokratisk minister, men det vidste ingen endnu. Stemmeprocenten blandt kvinder steg.

Begejstringen sydede landet over. Men også modstanden. *Folkets Avis* gjorde tykt grin med de ”mandhaftige Fremtoninger”, der lod sig politisk vække: ”Hvem skal vaske Gulvet og skifte Ble på Barnet og sørge for, at Vællingen ikke brænder på”. *Fædrelandet* spåede at kvinderejsningen ikke ville vare længe og skrev: ”Den cerutrygende, diskuterende, flipbærende Kvinde, der anstrenger sig for sagligt at optræde med dyb Ølbas, er vist et Kunstprodukt”. Venstremanden og efterkrigstidens statsminister fra 1945-47, Knud Kristensen, udtalte direkte, at han ”ikke ønskede Madammer i Kabinettet”. Latterliggørelsen gik igen. Endnu engang lod kvinderne sig ikke slå ud. I maj 1945 fejrede de i Københavns Rådhushal krigens afslutning under overskrifte ”Kvinderne og Friheden” med tusindvis af gæster, talere og hilsner fra kongehus, regering og modstandsfolk. Grethe Kolbe dirigerede orkestret, der spillede Chr. 10’s Honnørmarch. Og det hjalp. Ved FT-valget kom 5 % kvinder, nemlig otte, i Rigsdagen. På trods af statsministerens erklærede modstand.

**36:** Men der gik lang tid, før over en tredjedel danske kvinder tog retten til og ansvaret på sig: Retten til at stemme og lade sig vælge. Til at udfolde og uddanne sig som individer. Til at vælge de politikere, der bedst kunne repræsentere deres interesser og forhandle dem på plads med argumenter over for andres interesser. 1960: 10%, 1979: 20%. 1990: 30%. 2011: 39 %. 2015: 37%.

Vi skal ikke tage fejl: Kampen om reel ligestilling mellem de to køn er ikke færdig endnu. Der er nok at kæmpe for endnu for at få begge køns synsmåder, erfaringer og talent ind i magtens korridorer.

Men vi har friheden til at tale, uddanne os og argumentere fra talerstolene. Til at udvikle vores kundskaber, tage – og bruge vores uddannelser, så vi kan sætte dagsordenen, hvor og hvordan vi nu vælger at leve. Og til at se bort fra latterliggørelsen af kvinder i kampen for at få kønnets talent på banen. Det er en stor frihed i forhold til mange andre lande verden over. Lad os bruge den.

Vilhelmine Nielsen, Katrine Ebbehøj, Lise Juhl – og min mor – ville have været stolte. Til lykke med jubilæet!